PÁPAI LÍVIA

Konzulensi vélemény Újszászi Tünde szövő szakos hallgató diplomamunkájához

 Nem tudom van-e igazán nagyszerűbb érzés annál, mint amikor egy katartikus művészi élményünket próbáljuk megosztani és legnagyobb meglepetésünkre, őszinte érdeklődésre találunk. Ehhez hasonló a tanári munkának az a kivételesen felemelő oldala, amikor igyekezetünk megértésre talál, vagy még inkább, ha ez a két mozzanat egy élethelyzetben sűrűsödik. Újszászi Tünde diplomamunkájának alapproblémáját magam is a professzoromtól Rényi Andrástól kaptam ajándékba, legújabb könyvének Egy bayreuthi emlék címmel megjelent bevezető tanulmányában.

Zavarba ejtő és csodálatra méltó is valóban, hogy a tanulmányban szereplő web-helyen Waltraud Meier három különböző megoldásán túl több nagyformátumú előadó felvételéből is információt szerezhet az érdeklődő. S bár Rényi tanár úr elemzése kimondottan elkerüli a felidézett operarészlet előadójának művészi eszközeit a tanulmányba vonni, én ezt most Újszászi Tünde diplomamunkájának elemzése kapcsán mégsem kerülhetem el. A wágneri gesamtkunstwerk törekvéseket azért nem hagyhatom szó nélkül, mert Tünde mondanivalója a zenei gondolat, a színpadkép és az előadói attitűd feloldó egységének észrevételén alapul. A textilművészet egyik alapkérdését feszegetve ellent kell mondanom az esztétának, - aki a megoldás kulcsát a látványba helyezi, szinte észrevétlenül eltérítve a figyelmet arról a tényről, hogy a zenedráma végkifejletében Izolda „abszolút női” szerepében egy énekesnő áll a színpadon. Tünde észrevétele azért hatott rendkívülinek már negyedéves ornamentika dolgozatában is, mert - ha nem is tudatosan, - de a kérdés komplexitására tapintott.

A „Liebestod” várakozásaink szerint valóban heves érzelmi hullámzásokkal teljes, igazi felzaklató női előadás, éppen úgy, ahogyan ezt Yessy Norman vagy Nina Stemme koncert felvételein hallhatjuk. A Meier hallatán észrevehető, egyszerűség és eszköznélküliség mögött azonban a magamfajta az átlagosnál nagyobb tapasztalatot sejt. Az előadás nyugodt, lassú, erőteljes, egyenletes, egyszóval tömör benyomást tesz. Aki mindezt csak „nézi”, a megoldás elemeit azért nem ”látja”, nem veszi észre, mert azok a műben összeépülve és az előadás idejébe sűrítve jelennek meg.

 Izolda áriája klasszikus „sirató” helyzetben hangzik el, műfaja szerint monodia, rögtönzött emlékezés. A siratás recitáló kántálásának elvitathatatlan zsoltáros stílusa egészen a 4. századig megőrizte az antik hagyományokat és ószövetségi stílust kiegyenlítő Ambrus, Ágoston és Prudencius nevéhez kötődő bibliai nyelvezetet. Meier recitáló előadási stílusa a milánói „véres” rendezésben tűnik föl igazán. Itt nem a gregorián korálisok egyszólamúságra gondolok elsősorban, hanem az a cappella előadási stílusra. Megfigyelhető ugyanis, hogy Meier megformálása egy finoman tagolt koordináta rendszerben, lassú dinamikai és hangerő változtatásokkal fokozatosan emelkedik. Nincsenek benne szélsőséges, heves grafikai rajzolatok, esetleg lírai vibrálás, mert elképzelése megvalósításához nem érzésre vagy szabadságra, hanem kontrollra van szüksége. Interpretációjában Wágner zenei gondolatából jottányit sem engedhet, mert az ő vállalása - egy koncertteremnyi súly felemelése - ezen áll vagy bukik.

Nem arról van szó, hogy ebben a kiegyenlítettségben visszafogottságra törekszik, hanem a lebegés-emelkedés intenzitásának fönntartásához van szüksége a fokozatosságra. Nem egy lázmérő higanyszála emelkedik meredeken a feldörzsölés következményeként, nem is pörgő légcsavarok és csapkodó madárszárnyak, nem is egy tengeren túli járat hajtóművei indulnak lassan, - ahogyan Jessye Norman egyébként valóban látványosan drámai megoldásában - a Trisztán harmadik felvonásának végén. Meier taktikája, az átváltozás (és átváltoztatás) mikéntje, a technikai megformálás hosszú folyama és az, hogy mekkora súlyt visz egyre magasabbra azért marad „észrevétlen”, mert nem lendületek és visszahanyatlások egyenetlen pulzálásában fullasztja halálra magát. Csak elengedi a testét, mintha kivonná magát, pedig éppen odaadja. Hisz Wágnerben, bízik benne, hogy végül hullámok és örvények között sodródva elszáll ugyan, de nem hal meg. 

Ez a rendkívüli előadás évek távlatában is egy lappangó, szinte állandóan nyugtalanító emléket hagyott bennem. Igaz, a német szcenikai terepen az alternatív alaphang majdnem kötelező, az illúziókkal és romantikus látvány elemekkel teli operavilágban valóban felemelő, az 1995-ös bayreuthi megoldás. Mindez azonban még együttesen sem elég ahhoz, hogy a megformálásban átélt személyes megérintettség intenzitásában lássam a feszültségeim okát. Nyilvánvalóan következhetne most az orosz avantgard mester Malevics négyzeteinek, vagy ahogyan Rényi András írásában kifejti Mark Rothkó színmezőinek minimalista struktúrákba oldásának lehetősége, különösen, mert az egész rendezés valóban ezt célozza, amikor a romantikus zenei anyagot egy sokszorosan összetett finom szín és fényhatásokkal kialakított minimalista struktúrában játszatja végig.

A minimál körül újraéledt érdeklődés mögött, azonban messzemenően nem egy geometrikus vizuális esszencializmus, hanem az anyagi alapokon szerveződő lét feszül. Nekem azonban nem tisztem, hogy a német romantikus eszmék, Wágner klasszikusok iránti vonzódását és beteljesületlen szerelmi drámáját Schopenhauer szenvedés filozófiájához és aszketikus életforma választásához kössem. Az azonban tény, hogy a Trisztán állandóan jelenlévő nyugtalanító feszültségének kulcsa a hatalmas léptékű partitúra egyetlen elemében, a szakértők által oly sokat kutatott „Trisztán akkord”, konszonancia nélkül végigvezetett disszonáns részletében rejlik. Heiner Müller rendezésének feldolgozása pedig éppen a feszültség okainak megértésében rejlene. A bayreuthi rendezés átjárható falain, nincsenek ajtók csak ablakok, a történet ugyanis hálóban játszódik. A szereplők ebben az eszmei térben kerülnek színre, ott szeretnek, szenvednek és ott is halnak meg.

 Meier koordináta rendszerének feloldást hozó dimenziói azonban nem a háló elvén működnek. Mindennek ellentmondóan a szövet elvén, amely egy csepp lazaságot sem tűr, ahol a szálak feszessége nélkül nincs sűrűség, és ezért nem is fér bele minden.  A szövőszék hengerei közt feszülő szálrendszer a két pont közötti legrövidebb utat jelöli, a szövetben az információ egymás mellé rendelt elemek közvetlen kapcsolatában terjed. Ez a szerkezet nem csak a retina működésének alapelve a látási folyamatban, hanem általában az érzékelés összekapcsolt folyamataiban is. Nem véletlenül írja Mieke Bal Vizuális esszencializmus és a vizuális kultúra tárgya című esszéjében, hogy a látás eleve szinesztéziás természetű. Ez a tény Rényi professzor elemzését látszólag igazolja, azonban Heiner Müller ebben az előadásban semmit sem bízott a véletlenre. Bár a végkifejlet Malevics Fehér és Fekete négyzetébe a Vörös négyzet elmozdulását is beépítő mozzanatával indul, a feloldást végül Meier előadásmódjának és Malevics Fehér négyzetének szinkronja teremti meg.

Újszászi Tünde feltépett és újra kötésbe helyezett festővászna arra az alig észrevehető mozzanatra reflektál, ami bár nem látható, mégis jelenvaló, aminek az okán a feloldás végül mégis szükségszerűen bekövetkező. Ne feledjük, hogy az ominózus előadás a digitális-analogikus paradigmaváltás időszakában jött létre, amikor is az európai kultúrának szembesülni kellett a globalizáció komplikált kérdéseivel. Le kellett számolni, igen és nem, fekete és fehér, kritikátlanul elfogult szembeállításával, megérteni az árnyék és a fény gazdagságát és különösen változékony természetét. Végül pedig belátni, hogy a láthatatlan koordinátarendszer nélkül nincs élet, szabadság, háló, fény és meleg, azaz nincs élet és nincs kontrollálható kapcsolat sem, legfeljebb a pillanat illúziója, avagy a pillanatnyi érdek.
2007 nyarán a Berlini Városi Múzeumban az olaszországi Marzona kollekcióból megrendezett Based on Paper  című minimal-art kiállítás kapcsán releváns erővel hatott a véletlenül utamba kerülő hiányzó rész. A kiállítás katalógusában megjelent dokumentumok alapján nem sok fejtörést okoz a hatvanas évek amerikai művészeti áramlatait a jelen helyzetre aktualizálni. 

Az 1966, április 27-én New-Yorkban megnyitott első minimal kiállítás fiatal brit és amerikai szobrászok olyan műveit állította ki, amelyeknek a formájuk nem volt több a szerkezetüknél. Nem azért minimal, mert kevés vagy egyszerű. Gondolkodásuk aktualitását a nyers anyagiassággal szembe állított anyagi szerkezeten alapulás jelenti. Műveik a szobrászat létalapjait feszegették, ahogyan Újszászi Tünde rendkívüli szellemi energiákkal és technikai szabadsággal végigvitt diplomamunkájában a szövet létalapjait keresi.

 A diploma megoldását megelőző diplomadolgozata tanúskodik róla, hogy életkorához lépest mekkora teherbírással, lényeglátással és tehetséggel koncentrálja mind a szakmai, mind a művészettörténeti és művészetelméleti ismereteit. Mekkora energiákat fektet olyan gondolkodók műveinek megismerésébe, mint Wittgenstein, Merleau-Ponty, Michael Freed, és legalább ennyire kitartó figyelmet szentel a hazai és nemzetközi avantgard törekvések megismerésébe. Hozzá tartozik azonban, hogy a minimal és konceptuál művészek irodalmi vagy filozófiai végzettségük mellett nagy amerikai egyetemek (Yale és a Duke) építészeti és művészeti karain tanultak.  Nem mondható tehát, hogy ezek a művek csak általában alapulnak szövegeken, illetve nem árt szem előtt tartani, hogy a művészet mely korszakai és alakjai működtek ilyen interaktív módon. Az sem véletlen, hogy kutató munkája során az elméleti háttér mellett, természettudományos megerősítést is talált. A textilművészetben egy természettudományos párhuzam önmagában még nem érv, hiszen a „leváláshoz” nem egy meggyőző látványra, hanem egy működő összefüggésre van szükség…. 

 Mégis, mint gyakorló művészt, és mint elméleti embert is, elsősorban fegyelmezett tudatossága és öntudatossága győzött meg, amely engem is fegyelemre és még nagyobb tudatosságra ösztönzött, pillanatnyi lazaságot sem engedve, ugyanakkor állandó elfoglaltságot adva újabb és újabb kérdések megválaszolásához, újabb és újabb dilemmák tisztázásához. A megvalósult elképzelés önmagáért beszél. Bár a szövés, a szövet jelentése metaforikusan hihetetlenül tág, a valóságban azonban minden képzeletet felülmúlóan kötött, még sincs az a fantázia, amely fölülmúlná a valóság szépségét és gazdagságát. 

